《拟曹植赠白马王彪 其二》
明代·林龙起

关河□色壮，因风怀所私。立与与立德，宁效皋与夔。

皋夔亦有与，驰驱皇路中。烟尘萦马首，役夫如飞鸿。

并辔犹较可，独行与谁同。挥手自兹去，颜色何日逢。

回首望京阙，山川当面笼。山容翠似霞，江流乱如沙。

与王分手后，异域而归家。甘苦向谁说，怀思棼若麻。

关山自寥寂，对境常咨嗟。咨嗟欲何入，含恨且开车。

行旌逝安指，潇湘为旧庐。中道各异向，触物寔悼余。

譬彼同飞鸟，因鸮各一隅。虽有相见日，念此欲捐躯。

悬悬望云梦，引颈以踌躇。踌躇亦何意，念王不能置。

寒蝉鸣高枝，哀声薄床第。搴帷见明月，怛忉岂能睡。

作者简介：林龙起，揭阳人。明思宗崇祯间诸生。事见杨天培《潮雅拾存》。